{Introduction
Hita Harivaṃśa (abbrev. HitaHV, HH)
Source : Rupert Snell, The Eighty-four Hymns of Hita Harivaṃśa, Delhi, Motilal Banarsidass, 1991.
The text was provided by Winand Callewaert as WORD-file, using the Parvati Devanagari-font. This file was recoded to produce the standard transliteration in Unicode which can be transformed to Unicode Devanagari.
Markup : Passages not to be written in Devanagari are enclosed by curly brackets.

Text}
{HH1.1} जोई जोई प्यारौ करै सोई मोहि भावै भावै मोहि जोई सोई सोई करै प्यारे |
{HH1.2} मोकौ तौ भावती ठौर प्यारे के नैननि मैं प्यारौ भयौ चाहै मेरे नैननि के तारे |
{HH1.3} मेरे तन मन प्रान हू तें प्रीतम प्रिय अपने कोटिक प्रान प्रीतम प्रिय मोसों हारे |
{HH1.4} हित हरिबंश हंस हंसिनी साँवल गौर कहौ कौन करै जल तरंगनि न्यारे |
{HH2.1} आजु नीकी जामिनी भेटि नवीन मेघ सौदामिनी |
{HH2.2} मोहन रसिक राइ तासौं जु मान करै ऐसी कौन कामिनी |
{HH2.3} हित हरिबंश श्रवन सुनत राधारवन सौं मिली गजगामिनी |
{HH3.1} प्रात समै दोऊ रस लंपट सुरत जुद्ध जै जुत अति फूल |
{HH3.2} श्रम बारिज घन बिंदु बदन पर भूषन अंगहि अंग बिकूल |
{HH3.3} कछु रह्यौ तिलक सिथल अलकावलि बदन कमल मानौ अलि भूल |
{HH3.4} हित हरिबंश मदन रँग रँगि रहे नैन बैन कटि सिथल दुकूल |
{HH4.1} आजु जुवति तेरौ बदन आनँद भर‍यौ पिय सगम सुचत सुष चैन |
{HH4.2} आलस बलित बोल सुरग रँगे कपोल बिथकित अरुन उनीदे दोउ नैन |
{HH4.3} रुचिर तिलक लेस किरत कुसुम केस सिर सीमँत भूषित मनु तै न |
{HH4.4} करुनाकर उदार राषत कछु न सार दसन बसन लागत जब दैन |
{HH4.5} काहे कों दुरत भीर पलटे प्रीतम चीर बस किये स्याम सिषै सत मैन |
{HH4.6} गलित उरसि माल सिथल किँकिन जाल हित हरिबंश लता ग्रह सैन |
{HH5.1} आजु प्रभात लता मंदिर मैं सुष बरषत अति हरषि जुगलबर |
{HH5.2} गौर स्याम अभिराम रंग भरे लटिक लटिक पग धरत अवनि पर |
{HH5.3} कुच कुंकुम रंजित मालावलि सुरत नाथ श्री स्याम धामधर |
{HH5.4} प्रिया प्रेम के अंक अलंकृत चित्रित चतुर सिरोमनि निजु कर |
{HH5.5} दंपति अति अनुराग मुदित कल गान करत मन हरत परस्पर |
{HH5.6} हित हरिबंश प्रसंस परायन गायन अलि सुर देत मधुरतर |
{HH6.1} कौन चतुर जुवती प्रिया जाहि मिलत लाल चोर ह्वै रैन |
{HH6.2} दुरवत क्यौं ब दुरै सुनि प्यारे रंग मै गहिले चैन मैं नैन |
{HH6.3} उर नष चंद बिराने पट अटपटे से बैन |
{HH6.4} हित हरिबंश रसिक राधापति प्रमथित मैन |
{HH7.1} आजु निकुंज मंजु मैं षेलत नवल किशोर नवीन किशोरी |
{HH7.2} अति अनुपम अनुराग परस्पर सुनि अभूत भूतल पर जोरी |
{HH7.3} बिद्रुम फटिक बिबिध नि र्मित धर नव कर्पूर पराग न थोरी |
{HH7.4} कोमल किशलय सैन सुपेसल तापर स्याम निवेसित गोरी |
{HH7.5} मिथुन हास परिहास परायन पीक कपोल कमल पर झोरी |
{HH7.6} गौर स्याम भुज कलह मनोहर नीबी बंधन मोचत डोरी |
{HH7.7} हरि उर मुकर बिलोकि अपनपौ बिभ्रम बिकल मानजुत भोरी |
{HH7.8} चिबुक सुचारु प्रलोइ प्रबोधत पिय प्रतिबिंब जनाइ निहोरी |
{HH7.9} नेति नेति बचनामृत सुनि सुनि ललितादिक देषत दुरि चोरी |
{HH7.10} हित हरिबंश करत कर धूनन प्रणय कोप मालावलि तोरी |
{HH8.1} अति ही अरुन तेरे नैन नलिन री |
{HH8.2} आलसजुत इतरात रँगमगे भये निसि जागर मषि न मलिन री |
{HH8.3} सिथल पलक मैं उठत गोलक गति बिधयौ मोहन मृग सकत चलि न री |
{HH8.4} हित हरिबंश हंसकल गामिनि संभ्रम देत भवरन अलिन री |
{HH9.1} बनी राधा मोहन की जोरी |
{HH9.2} इंद्रनीलमनि स्याम मनोहर सातकुंभ तन गोरी |
{HH9.3} भाल बिसाल तिलक हरि कामिनि चिकुर चंद्र बिच रोरी |
{HH9.4} गज नायक प्रभु चाल गयंदनि गति बृषभान किशोरी |
{HH9.5} नील निचोल जुवति मोहन पट अरुन सिर षोरी |
{HH9.6} हित हरिबंश रसिक राधापति सुरत रंग मै बोरी |
{HH10.1} आजु नागरी किशोर भावती बिचित्र जोर कहा कहौं अंग अंग परम माधुरी |
{HH10.2} करत केलि कंठ मेलि बाहुदंड गंड गंड परस सरस रास लास मंडली जुरी |
{HH10.3} स्याम सुंदरी बिहार बाँसुरी मृदंग तार मधुर घोष नूपुरादि किंकिनी चुरी |
{HH10.4} देषत हरिबंश आलि निर्त्तनी सुधंग चालि वारि फेरि देत प्रान देह सौं दुरी |
{HH11.1} मंजुल कल कुंज देस राधा हरि बिशद बेश राका नभ कुमुदबंधु सरद जामिनी |
{HH11.2} स्यामल दुति कनक अंग बिहरत मिलि एक संग नीरद मनि नील मध्य लसत दामिनी |
{HH11.3} अरुन पीत नव दुकूल अनुपम अनुराग मूल सौरभजुत सीत अनिल मंद गामिनी |
{HH11.4} किशलय दल रचित सैन बोलत पिय चाटु बैन मान सहित प्रतिपद प्रतिकूल कामिनी |
{HH11.5} मोहन मन मथत मार परसत कुच नीबी हार बेपथ जुत नेति नेति बदति भामिनी |
{HH11.6} नरबाहन प्रभु सुकेलि बहुबिध भर भरत झेलि सौरत रस रूप नदी जगत पावनी |
{HH12.1} चलहि राधिके सुजान तेरे हित सुष निधान रास रच्यौ स्याम तट कलिंदनंदिनी |
{HH12.2} निर्त्तत जुवती समूह राग रंग अति कुतूह बाजत रस मूल मुरलिका अनंदिनी |
{HH12.3} बंशीबट निकट जहाँ परम रवन भूमि तहाँ सकल सुषद मलय बहै बायु मंदिनी |
{HH12.4} जाती ईषद बिकास कानन अतिसै सुबास राका निसि सरद मास बिमल चंदिनी |
{HH12.5} नरबाहन प्रभु निहारि लोचन भरि घोष नारि नषनिष सौंदर्ज काम दुष निकंदिनी |
{HH12.6} बिलसहु भुज ग्रीव मेलि भामिनि सुष सिंधु झेलि नव निकुंज स्याम केलि जगत बंदिनी |
{HH13.1} नंद के लाल हर‍यौ मन मोर |
{HH13.2} हौं अपने मोतिन लर पोवत काँकर डारि गयौ सषि भोर |
{HH13.3} बंक बिलोकनि चाल छबीली रसिक सिरोमनि नंदकिशोर |
{HH13.4} कहि कैसे मन रहत श्रवन सुनि सरस मधुर मुरली की घोर |
{HH13.5} इंदु गोबिंद बदन के कारन चितवनि कौ भये नैन चकोर |
{HH13.6} हित हरिबंश रसिक रस जुवती तू लै मिलि सषि प्रान अकोर |
{HH14.1} अधर अरुन तेरे कैसै कै दुराऊँ |
{HH14.2} रबि ससि संक भजन कियौ अपबस अद‍भुत रंगनि कुसुम बनाऊँ |
{HH14.3} शुभ कौशेय कसि ब कौस्तुभ मणि पंकज सुतनि लै अँगनि लिपाऊँ |
{HH14.4} हरषित इंदु तजत जैसै जलधर सो भ्रम ढूंढि कहाँ हौ पाऊँ |
{HH14.5} अंबुन दंभ कछू नहि ब्यापत हिमकर तपै ताहि कैसै कै बुझाऊँ |
{HH14.6} हित हरिबंश रसिक नवरँग पिय भृकुटी भैंह तेरे षजन लराऊँ |
{HH15.1} अपनी बात मोसौं कहि री भामिनी ऐंगी मौंगी रहत गरब की माती |
{HH15.2} हौं तासौं कहत हारी सुनिरी राधिका प्यारी निसि कौ रंग क्यौ न कहति लजाती |
{HH15.3} गलित कुसुम बैनी सुनि री सारंग नैनी छूटी लट अँचरा बदति अरसाती |
{HH15.4} अधर निरंग रंग रच्यौ री कपोलनि जुवति चलति गजगति अरुझाती |
{HH15.5} रहसि रमी छबीले रसन बसन ढीले सिथल कसनि कंचुकी उर राती |
{HH15.6} सषी सौं सुनि श्रवन बचन मुदित मन चली हरिबंश भवन मुसकाती |
{HH16.1} आजु मेरे कहे चलौ मृग नैनी |
{HH16.2} गावत सरस जुवति मंडल मैं पिय सौं मिलै भलै पिकबैनी |
{HH16.3} परम प्रबीन कोक बिद्या मैं अभिनय निपुन लाग गति लैनी |
{HH16.4} रूप रासि सुनि नवल किशोरी पलु पलु घटति चाँदिनी रैनी |
{HH16.5} हित हरिबंश चली अति आतुर राधावरन सुरत सुष दैनी |
{HH16.6} रहसि रभस आलिंगन चुंबन मदन कोटि कुल भई कुचैनी |
{HH17.1} आजु देषि ब्रज सुंदरी मोहन बनी केलि |
{HH17.2} अंस अंस बाहु दै किशोर जोर रूप रासि मनो तमाल अरझी रही सरस कनक बेलि |
{HH17.3} नव निकुंज भवर गुंज मजु घोष प्रेम पुंज गान करत मोर पिकनि अपने सुर सों मेलि |
{HH17.4} मदन मुदित अंग अंग बीच बीच सुरत रंग पलु पलु हरिबंश पिवत नैन चषक झेलि |
{HH18.1} सुनि मेरौ बचन छबीली राधा |
{HH18.2} तैं पायौ रस सिंधु अगाधा |
{HH18.3} तू वृषभान गोप की बेटी |
{HH18.4} मोहनलाल रसिक हसि भेटी |
{HH18.5} जाहि बिरंच उमापति नाये |
{HH18.6} तापै तैं बनफूल बिनाये |
{HH18.7} जो रस नेति नेति श्रुति भाष्यौ |
{HH18.8} ताकौ अधर सुधारस चाष्यौ |
{HH18.9} तेरौ रूप कहत नहि आवै |
{HH18.10} हित हरिबंश कछुक जस गावै |
{HH19.1} षेलत रास रसिक ब्रजमंडन |
{HH19.2} जुवतिनि अंस दिये भुज दंडन |
{HH19.3} सरद बिमल नभ चंद बिराजै |
{HH19.4} मधुर मधुर मुरली कल बाजै |
{HH19.5} अति राजत घनस्याम तमाला |
{HH19.6} कंचन बेली बनी ब्रजमाला |
{HH19.7} बाजत ताल मृदंग उपंगा |
{HH19.8} गान मथत मन कोटि अनंगा |
{HH19.9} भूषन बहुत बिबिध रँग सारी |
{HH19.10} अंग सुधंग दिषावत नारी |
{HH19.11} बरषत कुसुम मुदित सुरजोषा |
{HH19.12} सुनियत दिव दुंदुभि कल घोषा |
{HH19.13} हित हरिबंश मगन मन स्यामा |
{HH19.14} राधारवन सकल सुष धामा |
{HH20.1} मोहनलाल के रस माती |
{HH20.2} बधू गुपत गोवति कत मोसों प्रथम नेह सकुचाती |
{HH20.3} देषि सँभारि पीत पट ऊपर कहाँ चूनरी राती |
{HH20.4} टूटी लर लटकत मोतिन की नष बिधु अंकित छाती |
{HH20.5} अधर बिंब षंडित मषि मंडित गंड चलति अरुझाती |
{HH20.6} अरुन नैन घूमत आलसजुत कुसुम गलित लट पाती |
{HH20.7} आजु रहसि मोहन सब लूटी बिबिध आपनी थाती |
{HH20.8} हित हरिबंश बचन सुनि भामिनि भवन चली मुसकाती |
{HH21.1} तेरे नैन करत दोउ चारी |
{HH21.2} अति कुलकात समात नहीं कहुँ मिले है कुंजबिहारी |
{HH21.3} बिथुरी माँग कुसुम गिरि गिरि परै लटकि रही लट न्यारी |
{HH21.4} उर नष रेष प्रगट देषियत है कहा दुरावत प्यारी |
{HH21.5} परी है पीक सुभग गंडनि पर अधर निरँग सुकुवारी |
{HH21.6} हित हरिबंश रसिकिनी भामिनी आलस अँग अँग भारी |
{HH22.1} नैननि पर वारौं कोटिक षंजन |
{HH22.2} चंचल चपल अरुन अनियारे अग्रभाग बन्यौ अंजन |
{HH22.3} रुचिर मनोहर बक्र बिलोकनि सुरत समर दल गजन |
{HH22.4} हित हरिबंश कहत न बनै छबि सुष समुद्र मनरंजन |
{HH23.1} राधा प्यारी तेरे नैन सलोल |
{HH23.2} तैं निजु भजन कनक तन जोवन लियौ मनोहर मोल |
{HH23.3} अधर निरंग अलक लट छूटी रंजित पीक कपोल |
{HH23.4} तू रस मगन भई नहि जानत ऊपर पीत निचोल |
{HH23.5} कुच जुग पर नष रेष प्रगट मनो संकर सिर ससि टोल |
{HH23.6} हित हरिबंश कहत कछु भामिनि अति आलस सों बोल |
{HH24.1} आजु गुपाल रास रस षेलत पुलिन कलपतरु तीर री सजनी |
{HH24.2} सरद बिमल नभ चंद बिराजत रोचिक त्रिबिध समीर री सजनी |
{HH24.3} चंपक बकुल मालती मुकलित मत्त मुदित पिक कीर री सजनी |
{HH24.4} देसी सुधँग राग रँग नीकौ ब्रज जुवतिन की भीर री सजनी |
{HH24.5} मघवा मुदित निसान बजायौ ब्रज छाड‍यौ मुनि धीर री सजनी |
{HH24.6} हित हरिबंश मगन मन स्यामा हरत मदन घन पीर री सजनी |
{HH25.1} आजु नीकी बनी राधिका नागरी |
{HH25.2} ब्रज जुवति जूथ मैं रूप अरु चतुरई सील सिंगार गुन सबनि तें आगरी |
{HH25.3} कमल दक्षिन भुजा बाम भुज अंस सषि गावति सरस मिलि मधुर सुर राग री |
{HH25.4} सकल बिद्या बिदित रहसि हरिबंश हित मिलत नव कुंज बर स्याम बडभाग री |
{HH26.1} मोहनी मदनगोपाल की बाँसुरी |
{HH26.2} माधुरी श्रवन पुट सुनत सुनि राधिके करत रतिराज के ताप कौ नासु री |
{HH26.3} सरद राका रजनि बिपिन बृंदा सजनि अनिल अति मंद सीतल सहित बासु री |
{HH26.4} परम पावन पुलिन भृंग सेवित नलिन कलपतरु तीर बलबीर कृत रासु री |
{HH26.5} सकल मंडल भली तुम जु हरि सौं मिली बनी बर बनित उपमा कहौं कासु री |
{HH26.6} तुम जु कंचनतनी लाल मर्कत मनी उभै कलहंस हरिबंश बलि दासु री |
{HH27.1} मधुरित बृंदाबन आनँद न थोर |
{HH27.2} राजत नागरी नव कुशल किशोर |
{HH27.3} जूथिका जुगल रूपमंजरी रसाल |
{HH27.4} बिथकित अलि मधुमाधवी गुलाल |
{HH27.5} चंपक बकुल कुल बिबिध सरोज |
{HH27.6} केतुकी मेदिनी मद मुदित मनोज |
{HH27.7} रोचक रुचिर बहै त्रिबिध समीर |
{HH27.8} मुकलित नूत नदित पिक कीर |
{HH27.9} पावन पुलिन घन मंजुल निकुंज |
{HH27.10} किशलय सैन रचित सुष पुंज |
{HH27.11} मंजीर मुरज डफ मुरली मृदंग |
{HH27.12} बाजत उपंग बीना बर मुषचंग |
{HH27.13} मृगमद मलयज कुंकुम अबीर |
{HH27.14} बंदन अगर सत सुरँगित चीर |
{HH27.15} गावत सुंदरि हरि सरस धमारि |
{HH27.16} पुलकित षग मृग बहत न बारि |
{HH27.17} हित हरिबंश हंस हंसिनी समाज |
{HH27.18} ऐसे ही करहु मिलि जुग जुग राज |
{HH28.1} राधे देषि बन की बात |
{HH28.2} रितु बसंत अनंत मुकलित कुसुम अरु फल पात |
{HH28.3} बेलु धुनि नँदलाल बोली सुनि ब क्यौं अरसात |
{HH28.4} करत कत ब बिलंब भामिनि बृथा अवसर जात |
{HH28.5} लाल मर्कत मनि छबीलौ तु जु कंचन गात |
{HH28.6} बनी हित हरिबंश जोरी उभै गुनगन मात |
{HH29.1} ब्रज नव तरुनि कदंब मुकट मिण स्यामा आजु बनी |
{HH29.2} नष सिष लौ अँग अंग माधुरी मोहे स्याम धनी |
{HH29.3} यौं राजत कवरी गूँथित कच कनक कंज बदनी |
{HH29.4} चिकुर चंद्रिकनि बीच अरध बिधु मानौ ग्रसित फनी |
{HH29.5} सौभग रस सिर स्रवत पनारी पिय सीमंत ठनी |
{HH29.6} भृकुटि काम कोदंड नैन सर कज्जल रेष अनी |
{HH29.7} तरल तिलक ताटंक गंड पर नासा जलज मनी |
{HH29.8} दसन कुंद सरसाधर पल्लव प्रीतम मन समनी |
{HH29.9} चिबुक मध्य अति चारु सहज सषि साँवल बिंदुकनी |
{HH29.10} प्रीतम प्रान रतन संपुट कुच कँचुकी कसिब तनी |
{HH29.11} भुज मृनाल बल हरत बलय जुत परस सरस श्रवनी |
{HH29.12} स्याम सीस तरु मनो मिडबारी रची रुचिर रवनी |
{HH29.13} नाभि गँभीर मीन मोहन मन षेलन कौ ह्वदनी |
{HH29.14} कृस कटि पृथु नितंब किंकिनि बृत कदलि षंभ जधनी |
{HH29.15} पद अंबुज जावकजुत भूषन प्रीतम उर अवनी |
{HH29.16} नव नव भाई बिलोभ भाम इभ बिहरत बर करनी |
{HH29.17} हित हरिबंश प्रसंसित स्यामा कीरति बिसद घनी |
{HH29.18} गावत स्रवननि सुनत सुषाकर बिश्व दुरत दवनी |
{HH30.1} देषत नव निकुंज सुनि सजनी लागत है अति चारु |
{HH30.2} माधविका केतुकी लता लै रच्यौ मदन आगारु |
{HH30.3} सरद मास राका निसि सीतल मंद सुगंध समीर |
{HH30.4} परिमल लुब्ध मधुब्रत बिथकित नदित कोकिला कीर |
{HH30.5} बहुबिध रंग मृदुल किशलय दल नि र्मित प्रिय सषि सेज |
{HH30.6} भाजन कनक बिबिध मधु पूरित धरे धरनि पर हेज |
{HH30.7} तापर कुशल किशोर किशोरी करत हास परिहास |
{HH30.8} प्रीतम पानि उरज बर परसत प्रिया दुरावत बास |
{HH30.9} कामिनि कुटिल भृकुटि अवलोकत दिन प्रतिपद प्रतिकूल |
{HH30.10} आतुर अति अनुराग बिबस हरि धाइ धरत भुजमूल |
{HH30.11} नागर नीबी बंधन मोचत ऐंचत नील निचोल |
{HH30.12} बधू कपट हठि कोप कहत कल नेति नेति मधु बोल |
{HH30.13} परिरंभन बिपरित रति बितरत सरस सुरत निजु केलि |
{HH30.14} इंद्रनील मिणमय तरु मानौं लसत कनक की बेलि |
{HH30.15} रतिरन मिथुन ललाट पटल पर श्रमजल सीकर संग |
{HH30.16} ललितादिक अंचल झकझोलत मन अनुराग अभंग |
{HH30.17} हित हरिबंश जथामत बरतन कृष्न रसामृत सार |
{HH30.18} श्रवन सुनत प्रापक रति राधा पद अंबुज सुकुवार |
{HH31.1} आजु अति राजत दंपति भोर |
{HH31.2} सुरत रंग के रस मैं भीने नागरि नवल किशोर |
{HH31.3} अंसनि पर भुज दिये बिलोकत इंदु बदन बिवि ओर |
{HH31.4} करत पान रसमत्त परस्पर लोचन त्रिषित चकोर |
{HH31.5} छूटी लटनि लाल मन करष्यौ ये याके चित चोर |
{HH31.6} परिरंभन चुंबन मिलि गावत सुर मंदर कल घोर |
{HH31.7} पग डगमगत चलत बन बिहरत रुचिर कुंज घन षोर |
{HH31.8} हित हरिबंश लाल ललना मिलि हियौ सिरावत मोर |
{HH32.1} आजु बन क्रीडत स्यामा स्याम |
{HH32.2} सुभग बनी निसि सरद चाँदिनी रुचिर कुंज अभिराम |
{HH32.3} षंडन उधर करत परिरंभन ऐंचत जघन दुकूल |
{HH32.4} उर नष पात तिरीछी चितवनि दंपति रस समतूल |
{HH32.5} वे भुज पीन पयोधर परसत बामदृशा पिय हार |
{HH32.6} बसननि पीक अलक आकरषत समर श्रमित सत मार |
{HH32.7} पलु पलु प्रबल चौंप रस लंपट अति सुंदर सुकुवार |
{HH32.8} हित हरिबंश आजु त्रन टूटत हौं बलि बिसद बिहार |
{HH33.1} आजु बन राजत जुगल किसोर |
{HH33.2} नँदनंदन बृषभाननंदिनी उठे उनीदे भोर |
{HH33.3} डगमगात पग परत सिथल गति परसत नष ससि छोर |
{HH33.4} दसन बसन षंडित मषि मंडित गंड तिलक कछु थोर |
{HH33.5} दुरत न कच करजन के रोके अरुन नैन अलि चोर |
{HH33.6} हित हरिबंश सँभार न तन मन सुरत समुद्र झकोर |
{HH34.1} बन की कुंज निकुंजनि डोलनि |
{HH34.2} निकसत निपट साँकरी बीथिनि परसत नाहि निचोलनि |
{HH34.3} प्रातकाल रजनी सब जागे सूचत सुष दृग लोलनि |
{HH34.4} आलसवंत अरुन अति ब्याकुल कछु उपजत गति गोलनि |
{HH34.5} निर्त्तनि भृकुटि बदन अंबुज मृदु सरस हास मधु बोलनि |
{HH34.6} अति आसक्त लाल अलि लंपट बस कीने बिनु मोलनि |
{HH34.7} बिलुलित सिथल स्याम छूटी लट राजत रुचिर कपोलनि |
{HH34.8} रति बिपरित चुंबन परिरंभन चिबुक चारु टकटोलनि |
{HH34.9} कबहु श्रमित किशलय सज्जा पर मुष अंचल झकझोलनि |
{HH34.10} दिन हरिबंश दासि हिय सींचत बारिध केलि कलोलनि |
{HH35.1} झूलत दोऊ नवल किशोर |
{HH35.2} रजनी जनित रंग सुष सूचत अंग अंग उठि भोर |
{HH35.3} अति अनुराग भरे मिलि गावत सुर मंदर कल घोर |
{HH35.4} बीच बीच प्रीतम चित चोरत प्रिया नैन की कोर |
{HH35.5} अबला अति सुकुवार डरति मन बर हिंडोर झकोर |
{HH35.6} पुलकि पुलकि प्रीतम उर लागति दै नव उरज अकोर |
{HH35.7} अरझी बिमल माल कंकन सौ कुंडल सौ कच डोर |
{HH35.8} बेपथजुत क्यौं बनै बिबेचित आनँद बढ‍यौ न थोर |
{HH35.9} निरषि निरषि फूलत ललितादिक बिबि मुष चंद चकोर |
{HH35.10} दै असीस हरिबंश प्रसंसित करि अंचल की छोर |
{HH36.1} आजु बन नीकौ रास बनायौ |
{HH36.2} पुलिन पबित्र सुभग जमुना तट मोहन बेनु बजायौ |
{HH36.3} कल कंकन किंकिनि नूपुर धुनि सुनि षग मृग सचु पायौ |
{HH36.4} जुवतिनि मंडल मध्य स्यामघन सारँग राग जमायौ |
{HH36.5} ताल मृदंग उपंग मुरज डफ मिलि रस सिंधु बढायौ |
{HH36.6} बिबिध बिसद बृषभाननंदिनी अंग सुधंग दिषायौ |
{HH36.7} अभिनय निपुन लटकि लट लोचन भृकुटि अनंग नचायौ |
{HH36.8} ताताथेई ताथेई धरति नौतन गति पति ब्रजराज रिझायौ |
{HH36.9} सकल उदार नृपति चूडामनि सुष बारिद बरषायौ |
{HH36.10} परिरंभन चुंबन आलिंगन उचित जुवति जन पायौ |
{HH36.11} बरषत कुसुम मुदित नभ नाइक इंद्र निसान बजायौ |
{HH36.12} हित हरिबंश रसिक राधापति जस बितान जग छायौ |
{HH37.1} चलहि किन मानिनि कुंज कुटीर |
{HH37.2} तो बिनु कुँवरि कोटि बनिता जुत मथत मदन की पीर |
{HH37.3} गदगद सुर बिरहाकुल पुलकित स्रवत बिलोचन नीर |
{HH37.4} क्वासि क्वासि बृषभाननंदिनी बिलपत बिपिन अधीर |
{HH37.5} बंशी बिसिष ब्याल मालावलि पंचानन पिक कीर |
{HH37.6} मलयज गरल हुतासन मारुत साषामृग रिपु चीर |
{HH37.7} हित हरिबंश परम कोमल चित चपल चली पिय तीर |
{HH37.8} सुनि भयभीत बज्र कौ पजर सुरत सूर रनबीर |
{HH38.1} बेगि चलहि उठि गहर करत कत निकुँज बुलावत लाल |
{HH38.2} हा राधा राधिका पुकारत निरषि मदन गज ढाल |
{HH38.3} करत सहाय सरद ससि मारुत फूटि मिली उर माल |
{HH38.4} दुर्गम तकत समर अति कातर करहि न पिय प्रतिपाल |
{HH38.5} हित हरिबंश चली अति आतुर श्रवन सुनत तिहि काल |
{HH38.6} लै राषे गिरि कुच बिच सुंदर सुरत सूर ब्रजबाल |
{HH39.1} षेल्यौ लाल चाहत रवन |
{HH39.2} रचि रचि अपने हाथ सँवार‍यौ निकुंज भवन |
{HH39.3} रजनी सरद मद सौरभ सौं सीतल पवन |
{HH39.4} तो बिनु कुँवरि काम की बेदन मेटे ब कवन |
{HH39.5} चलहि न चपल बालमृग नैनी तजि ब मवन |
{HH39.6} हित हरिबंश मिलि ब प्यारे की आरति दवन |
{HH40.1} बैठे लाल निकुंज भवन |
{HH40.2} रजनी रुचिर मल्लिका मुलमित त्रिबिध पवन |
{HH40.3} तू सषि काम केलि मनमोहन मदन दवन |
{HH40.4} बृथा गहर कत करत कृशोदर कारन कवन |
{HH40.5} चपल चली तन की सुधि बिसरी सुनत श्रवन |
{HH40.6} हित हरिबंश मिले रस लंपट राधा रवन |
{HH41.1} प्रीति की रीति रँगीलौई जानै |
{HH41.2} जद्यपि सकल लोक चूडामिण दीन अपनपौ मानै |
{HH41.3} जमुना पुलिन निकुंज भवन मैं मान मानिनी ठानै |
{HH41.4} निकट नवीन कोटि कामिनि कुल धीरज मनहि न आनै |
{HH41.5} नस्वर नेह चपल मधुकर ज्यौं आन आन सौं बानै |
{HH41.6} हित हरिबंश चतुर सोइ लालहि छाडि मेड पहिचानै |
{HH42.1} प्रीति न काहू की कानि बिचारै |
{HH42.2} मारग अपमारग बिथकित मन को अनुसरत निवारै |
{HH42.3} ज्यौं सलिता सावन जल उमगत सनमुष सिंधु सिधारै |
{HH42.4} ज्यौं नादहि मन दियै कुरंगनि प्रगट पारधी मारै |
{HH42.5} हित हरिबंश हिलग सारँग ज्यौं सलभ सरीरहि जारै |
{HH42.6} नाइक निपुन नवल मोहन बिनु कौन अपनपौ हारै |
{HH43.1} अति नागरि बृषभान किशोरी |
{HH43.2} सुनि दूतिका चपल मृगनैनी आकरषत चितवनि चित गोरी |
{HH43.3} श्रीफल उरज कँचन सी देही कटि केहरि गुन सिंधु झकोरी |
{HH43.4} बेनी भुजँग चंद सत बदनी कदलि जंघ जलचर गति चोरी |
{HH43.5} सुनी हरिबंश आजु रजनीमुष बन मिलाइ मेरी निजु जोरी |
{HH43.6} जद्यपि मान समेत भामिनी सुनि कत रहत भली जिय भोरी |
{HH44.1} चलि सुंदरि बोली बृन्दाबन |
{HH44.2} कामिनि कंठ लागि किनि राजहि तू दामिनि मोहन नौतन घन |
{HH44.3} कँचुकी सुरँग बिबिध रँग सारी नष जुग ऊन बने तेरे तन |
{HH44.4} ये सब उचित नवल मोहन कौं श्रीफल कुच जोवन आगम धन |
{HH44.5} अतिसै प्रीति हुती अंतरगति हित हरिबंश चली मुकलित मन |
{HH44.6} निबड निकुंज मिले रससागर जीते सत रतिराज सुरत रन |
{HH45.1} आवति श्री बृषभान दुलारी |
{HH45.2} रूप रासि अति चतुर सिरोमनि अंग अंग सुकुवारी |
{HH45.3} प्रथम उबटि मज्जन करि सज्जित नील बरन तन सारी |
{HH45.4} गूथित अलक तिलक कृत सुंदर सेंदुर माँग सँवारी |
{HH45.5} मृगज समान नैन अंजनजुत रुचिर रेष अनुसारी |
{HH45.6} जटित लवंग ललित नासा पर दसनावलि कृत कारी |
{HH45.7} श्रीफल उरज कसिँभ कँचुकी कसि उपर हार छबि न्यारी |
{HH45.8} कृश कटि उदर गँभीर नाभिपुट जघन नितंबिनि भारी |
{HH45.9} मनौं मृनाल भूषन भूषित भुज स्याम अंस पर डारी |
{HH45.10} हित हरिबंश जुगल करनी गज बिहरत बन पिय प्यारी |
{HH46.1} बिपिन घन कुंज रतिकेलि भुज मेलि रुचि स्याम स्यामा मिले सरद की जामिनी |
{HH46.2} ह्वदै अति फूल समतूल पिय नागरी करनि कर मत्त मनौ बिबिध गुन रामिनी |
{HH46.3} सरस गति हास परिहास आवेस बस दलित दल मदन बल कोक रस कामिनी |
{HH46.4} हित हरिबंश सुनि लाल लावनि भिदे प्रीय अति सूर सुष सुरत संग्रामिनी |
{HH47.1} बन की लीला लालहि भावै |
{HH47.2} पत्र प्रसून बीच प्रतिबिंबहि नष सिष प्रिया जनावै |
{HH47.3} सकुचि न सकत प्रगट परिरंभन अलि लंपट दुरि धावै |
{HH47.4} संभ्रम देत कुलकि कल कामिनि रति रन कलह मचावै |
{HH47.5} उलटी सबै समझि नैननि मैं अंजन रेष बनावै |
{HH47.6} हित हरिबंश प्रीति रीति बस सजनी स्याम कहावै |
{HH48.1} बनी बृषभान नंदिनी आजु |
{HH48.2} भूषन बसन बिबिध पहिरे तन पिय मोहन हित साजु |
{HH48.3} हाव भाव लावन्य भृकुटि लट हरत जुवति जन पाजु |
{HH48.4} ताल भेद अवघर सुर सूचत नूपुर किंकिनि बाजु |
{HH48.5} नव निकुज अभिराम स्याम सँग नीकौ बन्यौ समाजु |
{HH48.6} हित हरिबंश बिलास रास जुत जोरी अबिचल राजु |
{HH49.1} देषि सषी राधा पिय केलि |
{HH49.2} ये दोउ षोरि षरिक गिरि गहबर बिहरत कुँवर कंठ भुज मेलि |
{HH49.3} ये दोउ नवल किशोर रूप निध बिटप तमाल कनक मनों बेलि |
{HH49.4} अधर अदन चुंबन परिरंभन तन पुलकित आनँद रस झेलि |
{HH49.5} पट बंधन कँचुकी कुच परसत कोप कपट निरषत कर पेलि |
{HH49.6} हित हरिबंश लाल रस लंपट धाइ धरत उर बीच सकेलि |
{HH50.1} नवल नागरि नवल नागर किशोर मिलि कुंज कोमल कमल दलनि सज्जा रची |
{HH50.2} गौर स्यामल अंग रुचिर तापर मिले सरस मनि नील मने मृदुल कंचन षची |
{HH50.3} सुरत नीबी निबँध हेत पिय मानिनी प्रिया की भुजनि मैं कलह मोहन मची |
{HH50.4} सुभग श्रीफल उरज पानि परसत रोष हुंकार गर्व दृग भंग भामिनी लची |
{HH50.5} कोक कोटिक रभस रहसि हरिबंश हित बिबिध कल माधुरी किमपि नाहिन बची |
{HH50.6} प्रणय मय रसिक ललितादि लोचन चषक पिवत मकरंद सुष रासि अंतर सची |
{HH51.1} दान दै री नवल किषोरी |
{HH51.2} मागत लाल लाडिलौ नागर प्रकट भई दिन दिन की चोरी |
{HH51.3} नव नारंग कनक हीरावलि बिद्रुम सरस जलज मनि गोरी |
{HH51.4} पूरित रस पीयूष जुगल घट कमल कदलि षंजन की जोरी |
{HH51.5} तो पै सकल सौंज दामन की कत सतरात कुटिल दृग भोरी |
{HH51.6} नूपुर रव किंकिनी पिसुन घर हित हरिबंश कहत नहि थोरी |
{HH52.1} देषौ माई सुन्दरता की सीवाँ |
{HH52.2} ब्रज नवतरुनि कदंब नागरी निरषि करत अध ग्रीवाँ |
{HH52.3} जो कोउ कोटि कलप लगि जीवै रसना कोटिक पावै |
{HH52.4} तऊ रुचिर बदनारबिंद की सोभा कहत न आवै |
{HH52.5} देवलोक भूलोक रसातल सुनि कवि कुल मति डरियै |
{HH52.6} सहज माधुरी अंग अंग की कहि कासों पटतरियै |
{HH52.7} हित हरिबंश प्रताप रूप गुन बय बल स्याम उजागर |
{HH52.8} जाकी भ्रू बिलास बस पशुरिव दिन बिथकित रस सागर |
{HH53.1} देषौ माई अबला कै बल रासि |
{HH53.2} अति गजमत्त निरंकुस मोहन निरषि बँधे लट पासि |
{HH53.3} अब ही पंगु भई मन की गति बिनु उद्यम अनयास |
{HH53.4} तब की कहा कहौं जब पिय प्रति चाहत भृकुटि बिलास |
{HH53.5} कच संजमन ब्याज भुज दरसत मुसकनि बदन बिकास |
{HH53.6} हा हरिबंश अनीति रीति हित कत डारत तन त्रास |
{HH54.1} नयौ नेह नव रंग नयौ रस नवल स्याम बृषभान किशोरी |
{HH54.2} नव पीताँबर नवल चूनरी नइ नइ बूँदन भीजत गोरी |
{HH54.3} नव बृंदाबन हरित मनोहर नव चातिक बोलत मोर मोरी |
{HH54.4} नव मुरली जु मलार नई गति श्रवन सुनत आये घन घोरी |
{HH54.5} नव भूषन नव मुकट बिराजत नई उरप लेत थोरी थोरी |
{HH54.6} हित हरिबंश असीस देत मुष चिर जीवौ भूतल यह जोरी |
{HH55.1} आजु दोउ दामिनि मिलि बिहसी |
{HH55.2} बिच लै स्याम घटा अति नौतन ताके रंग रसी |
{HH55.3} एक चमकि चहु ओर सषी री अपने सुभाइ लसी |
{HH55.4} आई एक सरस गहनी मैं दुहुँ भुज बीच बसी |
{HH55.5} अंबुज नील उभै बिधु राजत तिन की चलन षसी |
{HH55.6} हित हरिबंश लोभ भेटन मन पूरन सरद ससी |
{HH56.1} हौं बलि जाऊँ नागरी स्याम |
{HH56.2} ऐसै ही रँग करौ निसि बासर बृंदाबिपिन कुटी अभिराम |
{HH56.3} होस बिलास सुरत रस सींचन पशुपति दग्ध जिवावत काम |
{HH56.4} हित हरिबंश लोल लोचन अलि करहु न सफल सकल सुष धाम |
{HH57.1} प्रथम जथामति प्रनऊँ बृंदाबन अति रम्य |
{HH57.2} श्री राधिका कृपा बिनु सब के मननि अगम्य |
{HH57.3} बर जमुना जल सींचन दिनही सरद बसंत |
{HH57.4} बिबिध भाँति सुमनस के सौरभ अलि कुल मंत |
{HH57.5} अरुन नूत पल्लव पर कूजत कोकिल कीर |
{HH57.6} निर्त्तनि करत सिषी कुल अति आनंद अधीर |
{HH57.7} बहत पवन रुचिदाइक सीतल मंद सुगंध |
{HH57.8} अरुन नील सित मुकलित जहँ तहँ पूषन बंध |
{HH57.9} अति कमनीय बिराजत मंदिर नवल निकुंज |
{HH57.10} सेवत सगन प्रीतिजुत दिन मीनध्वज पुंज |
{HH57.11} रसिक रास जहँ षेलत स्यामा स्याम किशोर |
{HH57.12} उभै बाहु परिरंजित उठे उनीदे भोर |
{HH57.13} कनक कपिस पट सोभित सुभग साँवरे अंग |
{HH57.14} नील असन कामिनि उर कँचुकि कसुँभी सुरंग |
{HH57.15} ताल रबाब मुरज डफ बाजत मधुर मृदंग |
{HH57.16} सरस उकति गति सूचत बर बँसुरी मुषचंग |
{HH57.17} दोउ मिलि चाचरि गवात गौरी राग अलाप |
{HH57.18} मानस मृग बल बेधत भृकुटि धनुष दृग चाप |
{HH57.19} दोउ करतारिनु पटकत लटकत इत उत जात |
{HH57.20} हो हो होरी बोलत अति आनँद कुलकात |
{HH57.21} रसिक लाल पर मेलत कामिनि बंदन धूरि |
{HH57.22} पिय पिचकारिनु छिरकत तकि तकि कुमकुम पूरि |
{HH57.23} कबहुँ कबहुँ चंदन तरु नि र्मित तरल ॠिँहडोल |
{HH57.24} चढि दोऊ जन झूलत फूलत करत कलोल |
{HH57.25} बर हिंडोर झकोरनि कामिनि अधिक डराति |
{HH57.26} पुलकि पुलकि बेपथ अँग प्रीतम उर लपटाति |
{HH57.27} हितचिंत निजु चेरिनु उर आनँद न समात |
{HH57.28} निरषि निपट नैननि सुष त्रन तोरत बलि जात |
{HH57.29} उति उदार बिबि सुन्दर सुरत सूर सुकुवार |
{HH57.30} हित हरिबंश करौ दिन दोऊ अचल बिहार |
{HH58.1} तेरे हित लेन आई बन ते स्याम पठाई हरत कामिनि घन कदन काम कौ |
{HH58.2} काहे कौं करत बाधा सुनि री चतुर राधा भेटिकै मेटि री माई प्रगट जगत भौ |
{HH58.3} देषि री रजनी नीकी रचना रुचिर पी की पुलिन नलिन नथ उदित रोहिनी धौ |
{HH58.4} तू तौ ब सषी सयानी तैं मेरी एकौ न मानी हौ तोसौं कहत हारी जुवति जुगति सौं |
{HH58.5} मोहनलाल छबीली अपने रंग रँगीलौ मोहत बिहंग पशु मधुर मुरली रौ |
{HH58.6} वे तौ ब गनत तन जीवन जोवन तव हित हरिबंश हरि भजहि भामिनि जौ |
{HH59.1} यह जु एक मन बहुत ठौर कहि कहि कौने सचु पायौ |
{HH59.2} जहँ तहँ बिपति जार जुवती ज्यौ प्रगट पिंगला गायौ |
{HH59.3} द्वै तुरंग पर जोर चढत हठि परत कौन पै धायौ |
{HH59.4} कहि धौ कौन अंक पर राषै जो गनिका सुत जायौ |
{HH59.5} हित हरिबंश प्रपंच बंच सक काल ब्याल कौ षायौ |
{HH59.6} यह जिय जानि स्याम स्यामा पद कमल सँगी सिर नायौ |
{HH60.1} कहा कहौं इन नैननि की बात |
{HH60.2} ये अलि प्रिया बदन अंबुज रस अटके अनत न जात |
{HH60.3} जब जब रुकत पलक संपुट लट अति आतुर अकुलात |
{HH60.4} लंपट लव निमेष अंतर तें अलप कलप सत सात |
{HH60.5} श्रुति पर कंज दृगंजन कुच बिच मृगमद ह्वै न समात |
{HH60.6} हित हरिबंश नाभि सर जलचर जाचत साँवल गात |
{HH61.1} आजु सषी मन मैं जु बने प्रभु नाचत हैं ब्रज मंडल |
{HH61.2} बैस किशोर जुवति अंसनि पर दिये बिमल भुजदंडन |
{HH61.3} कोमल कुटिल अलक सुठि सोभित अवलंबित जुग गंडन |
{HH61.4} मानहु मधुप थकित रस लंपट नील कमल के षंडन |
{HH61.5} हास बिलास हरत सब कौ मन काम समूह बिहंडन |
{HH61.6} हित हरिबंश करत अपनौ जस प्रगट अषिल ब्रह्मंडन |
{HH62.1} षेलत रास दुलहिनी दूलहु |
{HH62.2} सुनहु न सषी सहित ललितादिक निरषि निरषि नैननि किन फूलहु |
{HH62.3} अति कल मधुर महा मोहन धुनि उपजत हंससुता कूलहु |
{HH62.4} थेई थेई बचन मिथुन मुष निसरत सुनि सुनि देह दसा किन भूलहु |
{HH62.5} मृदु पदन्यास उठत कुमकुम रज अद‍भुत बहत समीर दुकूलहु |
{HH62.6} कबहुँ स्याम स्यामा दसनाँचल कच कुच हार छुवत भुजमूलहु |
{HH62.7} अति लावन्य रूप अभिनय गुन नाहिन कोटि काम समतूलहु |
{HH62.8} भृकुटि बिलास हास रस बरषत हित हरिबंश प्रेम रस झूलहु |
{HH63.1} मोहन मदन त्रिभंगी |
{HH63.2} मोहन मुनि मन रंगी |
{HH63.3} मोहन सघन प्रगट परमानँद गुन गंभीर गुपाला |
{HH63.4} सीस किरीट श्रवन मनि कुंडल उर मंडित बनमाला |
{HH63.5} पीताँबर तन धातु बिचित्रित कल किंकिनि कटि चंगी |
{HH63.6} नष मनि तरनि चरन सरसीरुह मोहन मदन त्रिभंगी |
{HH63.2/1} मोहन बेनु बजावै |
{HH63.2/2} इहि रव नारि बुलावै |
{HH63.2/3} आई ब्रज नारि सुनत बंशी रव ग्रहपति बंधु बिसारे |
{HH63.2/4} दरसन मदन गुपाल मनोहर मनसिज ताप निवारे |
{HH63.2/5} हरषित बदन बंक अवलोकनि सरस कधुर धुनि गावै |
{HH63.2/6} मधुमय साम समान अधर धरे मोहन बेनु बजावै |
{HH63.3/1} रास रच्यौ बन माही |
{HH63.3/2} बिमल कलपतरु छाही |
{HH63.3/3} बिमल कलपतरु तीर सुपेसल सरद रैन बर चंदा |
{HH63.3/4} सीतल मंद सुगंध पवन बहै तहँ षेलत नँदनंदा |
{HH63.3/5} अद‍भुत ताल मृदंग मनोहर किंकिनि शब्द कराही |
{HH63.3/6} जमुना पुलिन रसिक रस सागर रास रच्यौ बन माही |
{HH63.4/1} देषत मधुकर केली |
{HH63.4/2} मोहे षग मृग बेली |
{HH63.4/3} मोहे मृग धेनु सहित सुरसुंदरि प्रेम मगन पट छूटे |
{HH63.4/4} उडगन चकित थकित ससि मंडल कोटि मदन मन लूटे |
{HH63.4/5} अधर पान परिरंभन अतिरस आनँद मगन सहेली |
{HH63.4/6} हित हरिबंश रसिक सचु पावत देषत मधुकर केली |
{HH64.1} बेनु माई बाजै बंशीबट |
{HH64.2} सदा बसंत रहत बृन्दाबन पुलिन पबित्र सुभग जमुना तट |
{HH64.3} जटित क्रीट मकराकृत कुंडल मुषारबिंद भवर मानौ लट |
{HH64.4} दसननि कुंद कली छबि लज्जित सज्जित कनक समान पीत पट |
{HH64.5} मुनि मन ध्यान धरत नहि पावत करत बिनोद संग बालक भट |
{HH64.6} दास अनन्य भजन रस कारन हित हरिबंश प्रगट लीला नट |
{HH65.1} मदन मथन घन निकंज षेलत हरि राका रुचिर सरद रजनी |
{HH65.2} जमुना पुलिन तट सुर के तरु निकट रचित रास चलि मिलि सजनी |
{HH65.3} बाजत मृदु मृदंग नाचत सबै सुधंग तै न श्रवन सुन्यौ बेनु बजनी |
{HH65.4} हित हरिबंश प्रभु राधिका रवन मोकौ भावै माई जगत भगत भजनी |
{HH66.1} बिहरत दोऊ प्रीतम कुंज |
{HH66.2} अनुपम गौर स्याम तन सोभा बन बरषत सुष पुंज |
{HH66.3} अद‍भुत षेत महा मनमथ कौ दुंदुभि भूषन राव |
{HH66.4} जूझत सुभट परस्पर अँग अँग उपजत कोटिक भाव |
{HH66.5} भर स ग्राम श्रमित अति अबला निद्रायत कल नैन |
{HH66.6} पिय के अंक निसंक तंक तन आलसजुत कृत सैन |
{HH66.7} लालन मिस आतुर पिय परसत उरू नाभि उरजात |
{HH66.8} अद‍भुत छटा बिलोकि अवनि पर बिथकित बेपथ गात |
{HH66.9} नागरि निरषि मदन बिष ब्यापत दियौ सुधाधर धीर |
{HH66.10} सत्वर उठे महा मधु पीवन मिलत मीनमिव नीर |
{HH66.11} अबही मैं मुष मध्य बिंलोके बिबाधर सुरसाल |
{HH66.12} जाग्रत ज्यौं भ्रम भयौ पर‍यौ मन सत मनसिज कुल जाल |
{HH66.13} सकृदपि मयि अधरामृतम‍ उपनय सुंदरि सहज सनेह |
{HH66.14} तव पद पंकज कौ निज मंदिर पालय सषि मम देह |
{HH66.15} प्रिया कहति कहु कहाँ हुते पिय नव निकुंज बर राज |
{HH66.16} सुंदर बचन रचन कत बितरत रति लंपट बिनु काज |
{HH66.17} इतनौ श्रवन सुनत मानिनि मुष अंतर रह्यौ न धीर |
{HH66.18} मति कातर बिरहत दुष ब्यापत बहुरत स्वास समीर |
{HH66.19} हित हरिबंश भुजनि आकरषे लै राषे उर माँझ |
{HH66.20} मिथुन मिलत जु कछुक सुष उपज्यौ त्रुटि लवमिव भइ साँझ |
{HH67.1} रुचिर राजत बधू कानन किशोरी |
{HH67.2} सरस षोडस किये तिलक मृगमद दिये मृगज लोचन उबटि अंग सिर षोरी |
{HH67.3} गंड पंडीर मंडित चिकुर चंद्रिका मेदिनी कवरि गूंथित सुरँग डोरी |
{HH67.4} श्रवन ताटंक कै चिबुक पर बिंदु दै कसिंभ कँचुकी दुरै उरज फल कोरी |
{HH67.5} बलय कंकन दोति नषनि जावक जोति उदर गुन रेष पट नील कटि थोरी |
{HH67.6} सुभग जघनस्थली कुनित किँकिनी भली कोक संगीत रस सिंधु झकझोरी |
{HH67.7} बिबिध लीला रचित रहसि हरिबंश हित रसिक सिरमौर राधारवन जोरी |
{HH67.8} भृकुटि निर्जित मदन मंद सस्मित बदन किये रस बिबस घनस्याम पिय गोरी |
{HH68.1} रास मैं रसिक मोहन बने भामिनी |
{HH68.2} सुभग पावन पुलिन सरस सौरभ नलिन मत्त मधुकर निकर सरद की जामिनी |
{HH68.3} त्रिबिध रोचक पवन ताप दिनमनि दवन तहाँ ठाडे रवन संग सत कामिनी |
{HH68.4} ताल बीना मृदँग सरस नाचत सुधँग एक तें एक संगीत की स्वामिनी |
{HH68.5} राग रागिनि जमी बिपिन बरषत अमी अधर बिंबनि रमी मुरलि अभिरामिनी |
{HH68.6} लाग कट्टर उरप सप्त सुर सौं सुलप लेत सुंदर सुघर राधिका नामिनी |
{HH68.7} तत्त थेइ थेइ करत गति ब नौतन धरत पलटि डगमग ढरत मत्त गजगामिनी |
{HH68.8} धाइ नवरँग धरी उरसि राजत षरी उभै कलहंस हरिबंश घन दामिनी |
{HH69.1} मोहनी मोहन रँगे प्रेम सुरंगे मत्त मुदित कल नाचत सुधंगे |
{HH69.2} सकल कला प्रबीन कल्यान रागिनी लीन कहत न बनै ये माधुरी अँग अंगे |
{HH69.3} तरनि तनया तीर त्रिबिध सषी समीर मनों मुनिब्रत धर‍यौ कपोत कोकिल कीर |
{HH69.4} नागरि नव किशोर मिथुन मानस चोर सरस गावत दोउ मंजुल मंदर घोर |
{HH69.5} क कन किंकिनि धुनि मुषर नूपुर सुनि हित हरिबंश रस बरषै नव तरुनि |
{HH70.1} आजु सँभारत नाहिन गोरी |
{HH70.2} फूली फिरत मत्त करनी ज्यौं सुरत समुद्र झकोरी |
{HH70.3} आलस बलित अरुन धूसर मषि प्रगट करत दृग चोरी |
{HH70.4} पिय पर करुन अमी रस बरषत अधर अरुनता थोरी |
{HH70.5} बाँधत भृग उरज अबुज पर अलक निब ध किशोरी |
{HH70.6} स गम किरच किरच कँचुकी बँध सिथल भई कटि डोरी |
{HH70.7} देत असीस निरषि जुवती जन जिनकै प्रीति न थोरी |
{HH70.8} हित हरिबंश बिपिन भूतल पर संतत अविचल जोरी |
{HH71.1} स्याम सँग राधिका रास मंडल बनी |
{HH71.2} बीच नँदलाल ब्रजबाल चंपक बरन ज्यौं ब घन तडित बिच कनक मर्कत मनी |
{HH71.3} लेत गति मान तत्त थेई हस्तक भेद स रि ग म प ध नी ये सप्त सुर नंदिनी |
{HH71.4} नृत्य रस पहिर पट नील प्रकटित छबी बदन जनु जलद मैं मकर की चंदिनी |
{HH71.5} राग रागिनि तान मान संगीत मत थकित राकेस मभ सरद की जामिनी |
{HH71.6} हित हरिबंश प्रभु हंस कटि केहरी दूरि कृत मदन मद मत्त गजगामिनी |
{HH72.1} सुंदर पुलिन सुभग सुषदाइक |
{HH72.2} नव नव घन अनुराग परस्पर षेलत कुँवर नागरी नाइक |
{HH72.3} सीतल हंससुता रस बीचिनि परसि पवन सीकर मृदु बरषत |
{HH72.4} बर मंदार कमल चंपक कुल सौरभ सरस मिथुन मन हरषत |
{HH72.5} सकल सुधंग बिलास पराविध नाचत नवल मिले सुर गावत |
{HH72.6} मृगज मयूर मराल भवर पिक अद‍भुत कोटि मदन सिर नावत |
{HH72.7} नि र्मित कुसुम सैन मधु पूरित भाजन कनक निकुंज बिराजत |
{HH72.8} रजनीमुष सुष रासि परस्पर सुरत समर दोऊ दल साजत |
{HH72.9} बिट कुल नृपति किशोरी कर धृत बुधि बल नीबी बंधन मोचत |
{HH72.10} नेति नेति बचनामृत बोलत प्रणय कोप प्रीतम नहि सोचत |
{HH72.11} हित हरिबंश रसिक ललितादिक लता भवन रंध्रनि अवलोकत |
{HH72.12} अनुपम सुष भर भरत बिबस असु आनँद बारि कंठ दृग रोकत |
{HH73.1} षंजन मीन मृगज मद मेटत कहा कहौ नैननि की बाते |
{HH73.2} सुनि सुंदरी कहाँ लौ सिषाई मोहन बसीकरन की घातें |
{HH73.3} बंक निसंक चपल अनियारे अरुन स्याम सित रचे कहाँ तें |
{HH73.4} डरत न हरत परायौ सर्बसु मृदु मधुमिव मादिक दृग पातें |
{HH73.5} नैकु प्रसन्न दृष्टि पूरन करि नहि मोतन चितयौ प्रमदा तैं |
{HH73.6} हित हरिबंश हंसकल गामिनि भावै सु करहु प्रेम के नातें |
{HH74.1} काहे कौं मान बढावत है बालक मृग लोचनि |
{HH74.2} हौं ब डरनि कछु कहि न सकति इक बात सकोचनि |
{HH74.3} मत्त मुरलि अंतर तव गावत जाग्रत सैन तवाकृति सोचनि |
{HH74.4} हित हरिबंश महस मोहन पिय आतुर बिट बिरहज दुष मोचनि |
{HH75.1} हौं जु कहति इक बात सषी सुनि काहे कौं डारति |
{HH75.2} प्रान रवन सौं क्यौं ब करत आगस बिनु आरति |
{HH75.3} पिय चितवत तव चंद बदन तन तू अधमुष निजु चरन निहारति |
{HH75.4} वे मृदु चिबुक प्रलोइ प्रबोधत तू भामिनि कर सौं कर टारति |
{HH75.5} बिबस अधीर बिरह अति कातर सर औसर कछुवै न बिचारति |
{HH75.6} हित हरिबंश रहसि प्रीतम मिलि त्रिषित नैन काहे न प्रतिपारति |
{HH76.1} नागरी निकुंज ऐन किशलय दल रचित सैन कोक कला कुशल कुवरि अति उदार री |
{HH76.2} सुरत रंग अंग अंग हाव भाव भृकुटि भंग माधुरी तरंग मथत कोटि मार री |
{HH76.3} मुषर नूपुरनि सुभाव किंकिनी बिचित्र राव बिरमि बिरमि नाथ बदत बर बिहार री |
{HH76.4} लाडिली किशोर राजहंस हंसिनी समाज सींचत हरिबंश नैन सुरस सार री |
{HH77.1} लटकति फिरति जुवति रस फूली |
{HH77.2} लता भवन मैं सरस सकल निसि पिय सँग सुरत हि डोरे झूली |
{HH77.3} जद्यपि अति अनुराग रसासव पान बिबस नाहिन गति भूली |
{HH77.4} आलस बलित नैन बिगलित लट उर पर कछुक कंचुकी षूली |
{HH77.5} मरगजी माल सिथल कटि बँधन चित्रत कज्जल पीक दुकूली |
{HH77.6} हित हरिबंश मदन सर जर्जर बिथकित स्याम सजीवनि मूली |
{HH78.1} सुधंग नाचत नवल किशोरी |
{HH78.2} थेई थेई कहति चहति प्रीतम दिसि बदन चंद मनो तृषित चकोरी |
{HH78.3} तान बँधान मान मैं नागरि देषत स्याम कहत हो हो री |
{HH78.4} हित हरिबंश माधुरी अँग अँग बरबस लियौ मोहन चित चोरी |
{HH79.1} रहसि रहसि मोहन पिय के सँग लडैती अति रस लटकति |
{HH79.2} सरस सुधंग अंग मैं नागरि थेई थेई कहति अवनि पद पटकति |
{HH79.3} कोक कला कुल जानि सिरोमनि अभिनय कुटिल भृकुटियनि मटकति |
{HH79.4} बिबस भये प्रीतम अलि लंपट निरषि करज नासापुट चटकति |
{HH79.5} गुन गन रसिकराइ चूडामनि रिझवत पदिक हार पट झटकति |
{HH79.6} हित हरिबंश निकट दासी जन लोचन चषक रसासव गटकति |
{HH80.1} बल्लबी सुकनक बल्लरी तमाल स्याम संग लागि रही अंग अंग मनोभिरामिनी |
{HH80.2} बदन जोति मनो मयंक अलक तिलक छबि कलंक छपति स्याम अंक मानौं जलद दामिनी |
{HH80.3} बिगत बास हेम षंभ मनो भुवंग बेनि दंड पिय के कंठ प्रेम पुंज कुंज कामिनी |
{HH80.4} सोभित हरिबंश नाथ साथ सुरत अलसवंत उरज कनक कलस राधिका सुनामिनी |
{HH81.1} बृषभाननंदिनी मधुर कल गावै |
{HH81.2} बिकट औघर तान चर्चरी ताल सौं नंदनंदन मनसि मोद उपजावै |
{HH81.3} प्रथम मज्जन चारु चीर कज्जल तिलक श्रवन कुंडल बदन चंदनि लजावै |
{HH81.4} सुभग नक बेसरी रतन हाटक जरी अधर बँधूक दसन कुंद चमकावै |
{HH81.5} बलय कंकन चारु उरसि राजत हार कटि ब किंकिनि चरन नूपुर बजावै |
{HH81.6} हंसकल गामिनी मथत मद कामिनी नषनि मदयंतिका रंग रुचि द्यावै |
{HH81.7} नृत्य सागर रभस रहसि नागरि नवल चंदचाली बिबिध भेदनि जनावै |
{HH81.8} कोक बिद्या बिदित भाइ अभिनय निपुन भ्रू बिलासनि मकरकेतनि नचावै |
{HH81.9} निबिड कानन भवन बाहु रंजित रवन सरस आलाप सुष पुंज बरषावै |
{HH81.10} उभै संगम सिंधु सुरत पूषन बंधु द्रवत मकरंद हरिबंश अलि पावै |
{H82.1} नागरता की रासि किशोरी |
{HH82.2} नव नागर कुल मौलि साँवरौ बरबस कियौ चितै मुष मोरी |
{HH82.3} रूप रुचिर अँग अंग माधुरी बिनु भूषन भूषित ब्रज गोरी |
{HH82.4} छिन छिन कुशल सुधंग अंग मैं कोक रभस रस सिंधु झकोरी |
{HH82.5} चंचल रसिक मधुप मोहन मन राषे कनक कमल कुच कोरी |
{HH82.6} प्रीतम नैन जुगल षंजन षग बाँधे बिबिध निबंधन डोरी |
{HH82.7} अवनी उदर नाभि सरसी मैं मनहु कछुक मादिक मधु घोरी |
{HH82.8} हित हरिबंश पिवत सुन्दर बर सींव सुदृढ निगमनि की तोरी |
{HH83.1} छाडि दै मानिनी मान मन धरिबौ |
{HH83.2} प्रणत सुंदर सुघर प्राणबल्लभ नवल बचन आधीन सौं इतौ कत करिबौ |
{HH83.3} जपत हरि बिबस तव नाम प्रतिपद बिमल मनसि तव ध्यान तें निमिष नहि टरिबौ |
{HH83.4} घटत पलु पलु सुभग सरद की जामिनी भामिनी सरस अनुराग दिस ढरिबौ |
{HH83.5} हौं जु कछु कहति निजु बात सुनि मानि सषि सुमुषि बिन काज घन बिरह दुष भरिबौ |
{HH83.6} मिलत हरिबंश हित कुंज किशलय सैन करत कल केलि सुष सिंधु मैं तरिबौ |
{HH84.1} आजु देषियत है प्यारी रंग भरी |
{HH84.2} मोपै न दुरत चोरी बृषभान किशोरी सिथल कटि की डोरी नंद के लाल सौं सुरत लरी |
{HH84.3} मोतिन लर टूटी चिकुर चंद्रिका छूटी रहसि रसिक लूटी गंडनि पीक परी |
{HH84.4} नैननि आलस बस अधर बिंब निरस पुलकि प्रेम परस हित हरिबंश राजत षरी |
{HH84.2/1} आजु ब देषियत है हो प्यारी रंग भरी |
{HH84.2/2} मोपै न दुरत चोरी बृषभान की किशोरी सिथल कटि की डोरी नंद के लाल सौं सुरत लरी |
{HH84.2/3} मोतिन(मोतियनि लर टूटी चिकुर चंद्रिका छूटी रहसि रसिक लूटी गंडनि पीक परी |
{HH84.2/4} नैननि आलस बस अधर बिंब निरस पुलकि प्रेम परस हित हरिबंश री राजत षरी |